שרון / תערוכה קבוצתית - קלישר - אוצר: יהושע סימון

התערוכה 'שרון' מבקשת לתאר את איזור השרון, בו מתגוררת השמנה והסלתה של החברה הישראלית. זהו חבל ארץ במרכז מישור החוף של ישראל. גבולותיו: הכרמל בצפון ונחל הירקון בדרום, הרי השומרון במזרח והים התיכון במערב. אורכו כ-60 ק"מ ורוחבו כ-20 ק"מ. איזור זה מייצג עוצמה צבאית (הכנסים הביטחוניים ב'מכללת רייכמן') וכלכלית ('כנס קיסריה'), גרגרנות, וגרגרנות טריטוריאלית (קיבוצי הנדל"ן- על מרכזי הקניות והקניונים שלהם, וכן הבנייה העודפת של מחלפים ובנייה פרטית לאורך רצועת החוף). ניתוחים פלסטיים במרפאות פרטיות, מכללות לבני העשירים המשועממים, וילות, בַּמְפֶּרִים, קניוני-יוקרה, קיבוצי נדל"ן, מחלפים, איקאה, מרכזי קניות ומותגים, אדנות, בניית גדר ההפרדה, 'צפונים' ו'צפוניות' שהולכים לחיל מודיעין, נהנתנות, ביזבוז- העודף, העושר, העוצמה באים לידי ביטוי בשם 'שרון'. 

"איזור השרון היה ונשאר איזור יוקרה בזכות האווירה המיוחדת וה"חוצלארצית" הקיימת שם. כאשר מחצית מהתושבים הם תושבי חוץ או עולים חדשים ממוצא אנגלו-סכסי, יחד עם שגרירי מדינות זרות, נוצרת אווירה מיוחדת המושכת אליה קהל קונים אמיד המחפש נכס יוקרתי למטרת השקעה או מגורים" אורנה שנייד 'שרון אופטימי', מתוך דירות יוקרה, גיליון מס' 7, יוני 2003.

"'יש חדרים בבית שלא ראיתי אותם שנתיים' (מישל פלאטו-שרון על הוילה שלו בת 30 חדרים בסביון)". ידיעות אחרונות 1.7.2003.

הסדרה 'רמת אביב ג'' (אופרת הסבון הישראלית הראשונה בטלוויזיה המסחרית של ערוץ 2), איפיינה סוג מסוים של אליטה ישראלית. יעל בר-זוהר, אז ילדה, גילמה בסדרה את דמותה של שרון- סמל 'הצפונית'.

'רמת אביב ג'' היא גם סדרת הנדל"ן הראשונה- אחריה הופיעה 'סיטי טאואר' (שהאתר בו מתרחשת עלילתה קשור למהלכים לא חוקיים בפריימריז האחרונים ב'ליכוד')

"הירוקים: שרון השתלטה על חוף סידני-עלי בהרצליה לעריכת מסיבה ליום הולדתה. תנועת הירוקים של הרצליה הגישה תלונה במשטרת גלילות נגד השחקנית שרון איילון, כוכבת התוכנית 'קחי אותי שרון'." 'גלובס' 19.8.2003.

28.1.2003- יום הבחירות, התפוצץ צינור הביוב של איגוד ערים דן. משך חודש השפכים הוזרמו לים.

"העשירות לא שמחות בחלקן. נשים המתגוררות בשכונות יוקרה מפתחות חוסר שביעות רצון מגופן, סובלות יותר מהפרעות אכילה, מדוכאות יותר, איכות חייהן נמוכה יותר והן מתקשות להיגמל מעישון- כך מגלה מחקר שנעשה לאחרונה." ליאת משאט-פריזם, 'ידיעות אחרונות', 8.4.2002

השרון הוא המקום בו ישנו האחוז הגבוה ביותר של ג'יפים בישראל ביחס לאוכלוסיה. אולי כי הכי נוח לעלות איתם על בַּמְפֶּרִים.

מכשולי הדרך להאטת מכוניות - הבַּמְפֶּרִים - הם סימני הפיסוק של השרון. 

ג'יפים + אקלים מדברי = קולוניאליזם

"שר החקלאות ישראל כץ רוצה לפזר מהאוויר חיסון נגד כלבת בשטחים. השר כץ סבור שבעלי חיים נגועים מהשטחים הפיצו כלבת בשרון" 'וואלה!חדשות', 28.1.2004.

אם חברון היא עיר האבות, כפר-סבא היא עיר בתי האבות.

23.1.01: מוטי דיין ואתגר זיתוני, בעלי מסעדת 'יאפי'ס' בשינקין, יוצאים לטול כרם יחד עם פאווז אבו-חוסיין, תושב בקה אל-גרבייה. שלושתם נחטפים ע"י חוליית תנזים . מוטי דיין ואתגר זיתוני נרצחים. 
6.9.2001: צה"ל מתנקש בחייו של ראאד מוחמד ראאף אלכרמי, תושב טול כרם יליד 1974, שמיוחס לו שפיקד וביצע את החטיפה והרצח. מוטי דיין ואתגר זיתוני נסעו לטול כרם כדי לקנות כדים לקשט בהם את המסעדה שלהם.

"מבצע ענק בעזה" כותרת שער עיתון 'מעריב', גיליון חג סוכות, יום ו' י"ד בתשרי תשס"ד, 10.10.2003

"האינדיאנים אוהבים את הקאדילק" עומרי שרון, לפני בחירות 2001.

"חוץ מלהרוג אנשים, מה עוד עשית?!" הדס בן אליהו לשר הבטחון שאול מופז, כשהגיע לשבעה של אחותה תמר, שנהרגה בפיגוע בקו 14 בירושלים. חדשות ערוץ 10, מושב פארן, יוני 2003.

"בעולם הזה מותר/ לא לדעת שומדבר." שרית חדד, 'קצת משוגעת'- מלים: איתי זילברשטיין. מתוך האלבום רק אהבה תביא אהבה, 2003. 

"בגוף שלי צמרמורת בלאו הכי/ מטרור ואהבה." שלמה ארצי 'תחת שמי ים התיכון'. מתוך האלבום חום יולי אוגוסט, 1988.

"תוך כמה שנים, ניתן להפוך כל שיכון ותיק - לאיזור מפואר! חברת 'חידוש ערים בישראל בע"מ', היא החברה המובילה בתחום 'פינוי בינוי' ו-'עיבוי בינוי', אשר תכליתם: להרוס בנייה ישנה, ולבנות במקומם, או בנוסף להם, מבנים חדשים - זאת תוך שיתוף בעלי הדירות ברווחים של הפרוייקט. גולשים יקרים: אם הנכם מגיעים משכונה ותיקה, וחושבים שניתן לבנות במקום השכונה הישנה שלכם - שכונה חדשה, או אפילו לשפץ ולעבות הבנייה - אנא צרו קשר איתנו, ונציגנו יגיעו לאזורכם בהקדם." מתוך אתר חברת 'חידוש ערים בישראל' www.icr-1.com

"יפה חתרת, חפרפת זקנה!" קרל מרקס, השמונה עשר בברימר של לואי בונפרט [1852], תרגום: מ. דורמן, הוצאת הקיבוץ המאוחד, קיבוץ עין-חרוד תש"א, 1940.

האמנים:

מעיין שטראוס (צילום), רועי רוזן (ציור), ארי ליבסקר (וידאו), מיכל הלפמן (ציור), רועי צ'יקי ארד (ציור), בועז ארד (צילום), כרמית גיל (מודל), יאיר גרבוז (עבודת זירוקס), משה גרשוני (הדפסים), נועה יערי (ציור ופלאייר), גליה טלמור (וידאו), איתמר ג'ובני (פסל), יהושע סימון (ממטרה), רמי מימון (צילום), יעל ברתנא (וידאו), שלי פדרמן (פסל).